Schweizer-onnie se saak dan aangehoorElana Barkhuizen. Foto: Reint Dykema Die vakbond Solidariteit se dringende aansoek om die skorsing van Elana Barkhuizen, die onderwyseres van Laerskool Schweizer-Reneke, met onmiddellike effek tersyde te stel, word Donderdag in die Johannesburgse arbeidshof aangehoor. Barkhuizen is geskors nadat ŉ foto van ŉ gr. R-klas by dié skool in Noordwes landwyd opslae gemaak en ŉ rasse-herrie by die skool laat losbars het. Op die gewraakte foto kan gesien word hoe ŉ 18 wit leerders almal saam in die middel van die klaskamer by ŉ lang tafel sit, terwyl vier swart leerders apart by ŉ tafel voor die deur van die klaskamer sit. Talle het woedend op die foto gereageer en aangevoer dit herinner aan die apartheidsjare, terwyl ander meen die voorval is uit verband geruk en ŉ rassekwessie gemaak waar dit eintlik nooit een was nie. Volgens dr. Dirk Hermann, bestuurshoof van Solidariteit, argumenteer die vakbond in sy aansoek voor die arbeidshof dat die skorsing onwettig is en dat Barkhuizen ŉ slagoffer van politieke opportunisme is. Die LUR vir onderwys, Sello Lehari, het vroeër aangedui dat hy die hofaansoek gaan teenstaan. Die skoolbeheerliggaam gaan nie die aansoek teenstaan nie en het kennis gegee dat die liggaam hom by die uitspraak sal berus. Ten tyde van publikasie het die LUR nog nie sy opponerende stukke beteken nie. Anton van der Bijl, hoof van arbeidsregsdienste by Solidariteit, voer aan dat Barkhuizen se skorsing nie binne die raamwerk van die arbeidsreg plaasgevind het nie. “Lehari het totaal buite sy magte opgetree deur haar skorsing in die openbaar as sy besluit aan te kondig,” het Van der Bijl gesê. Daar is reeds ook bevestig dat die foto wat tot Barkhuizen se skorsing aanleiding gegee het nie in haar klas geneem is nie, maar in haar kollega se klaskamer waar Barkhuizen vir ŉ wyle toesig gehou het.